google/wiki40b huggingface dataset:
Megalonitis

Utseende

Middelsstore, svarte gjødselbiller. Kroppsformen er påfallende firkantet, nærmest prismeformet.

Utbredelse

Slekten er utbredt i det sørlige Afrika (Namibia, Botswana, Mosambik).
Gordon Gekko

Gordon Gekko, spilt av Michael Douglas, er en fiktiv hovedperson i filmene Wall Street fra 1987 og Wall Street: Money Never Sleeps fra 2010. Begge filmene ble for øvrig regissert av Oliver Stone. Gekko har jobbet som aksjespekulant i store deler av sitt liv og er også oppført i Forbes' liste over de rikeste fiktive milliardærene i verden. Douglas vant Oscar for beste mannlige hovedrolle for rolleskildringen i Wall Street.
Det amerikanske filminstituttet har kåret filmfiguren til filmhistoriens 24. beste skurkeskikkelse.
Avenida Delfim Moreira

Avenida Delfim Moreira er en aveny i Rio de Janeiro. Den går langs Atlanterhavet i den sørlige bydelen Leblon. I øst fortsetter den som Avenida Vieira Souto gjennom Ipanema, mens den har navnet Avenida Niemeyer gjennom Vidigal i vest. Langs den sørlige delen av avenyen går Leblons strandpromenade med Leblon-stranda nedafor.
Avenyen er svært eksklusiv, og har de høyeste boligprisene i hele Brasil.
Avenyen er oppkalt etter advokaten Delfim Moreira da Costa Ribeiro.
Bandra-Kurla Complex

Bandra-Kurla Complex (BKC) er et næringslivsområde i den indiske byen Mumbai. I henhold til MMRDA (Mumbays byutviklingskontor) er komplekset det første i en serie av «vekstsentra» opprettet for å «hindre ytterligere konsentrasjon» av kontorer og kommersielle aktiviteter i Sør-Mumbai. Det er forventet at de mindre fortettede forretningsområdene i Sør-Mumbai vil skaffe nye områder for mer næringseiendom i sentrumsområdene.
Komplekset ble bygget på myrlendt land på nordsiden av Mahim Creek og grenser til Kurla i øst og Bandra i vest. Santacruz (den tidligere flyplassen) ligger i nord. Dagens flyplass, Chhatrapati Shivaji internasjonale lufthavn ligger noen kilometer lenger nord, noe som åpner for kort reisetid mellom flyplassen og komplekset.
BKC huser en rekke kommersielle bygninger, inkludert Jammu & Kashmir Bank National Business Centre, National Stock Exchange, SEBI, NABARD hovedkontor, IL&FS, Dow Chemicals, ICICI Bank, Citibank, Dena Bank, Bank of Baroda, State Bank of India, Bank of India, Kotak Mahindra Bank,Bharat Diamond Bourse, Unit Trust of India, Dhirubhai Ambani International School, American School of Bombay og Fortune 500. Her ligger også Mumbai Cricket Associations cricketbane og USAs konsulat i Mumbai.
Det arbeider om lag 600 000 personer i de ulike kontorer over hele BKC-komplekset.
Sabaconidae

Utseende

Små til middelsstore (kroppslengde 1,2-5,5 mm) vevkjerringer. Chelicerene er nokså små og forskjellige mellom kjønnene, hos slekten Taracus sterkt forlenget. Pedipalpene er gjerne forholdsvis grove og kan være lengre enn kroppen.

Utbredelse

Familien finnes bare i Holarktis. Slekten Taracus finnes bare i det vestlige Nord-Amerika og øst-Sibir, mens Sabacon er utbredt i Eurasia, også med noen arter i Nord-Amerika.
Allitterasjon

Allitterasjon betegner i metrikken lydlikhet mellom konsonanter i trykksterke stavelser eller i begynnelsen av ord. Allitterasjon er en form for rim og kan danne grunnlaget for en poetisk tekst. Bokstavrim brukes ofte synonymt med allitterasjon.
Bokstavrim er som regel oppbygd rundt at trykksterke ord begynner med samme konsonant, eller med forskjellig vokal. Eventuelt kan også samme konsonantkombinasjon gjentas. Konsonantlyder som ligner hverandre kan også brukes. Noen forfattere har også brukt bokstavrim med samme vokal. 
Allitterasjon brukes også i et utall dagligdagse vendinger, for eksempel «fri og frank», «folk og fe», «fjell og fjord», «over stokk og stein», «tull og tøys», «hull i hodet», «ve og vel», «takt og tone», «fra sans og samling», «på den grønne gren», «rubb og rake», «i nattens mulm og mørke», «spinke og spare», «styre og stell», «til spott og spe», «med brask og bram», «lett og ledig», «bastet og bundet», «synd og skam», «i storm og stille», «bulder og brak», «i stumper og stykker», «himmel og hav», «vær og vind», «pomp og prakt», «mellom bakker og berg», «en sjel og en skjorte», «Bongo fra Kongo». Virkemidlet er mye brukt i norrøn litteratur, og kalles da stavrim.
Allitterasjon ble også praktisert i indoeuropeernes toleddete personnavn. På Istaby-runesteinen fra Blekinge kan man lese at steinen ble reist av hathuwulafaR haeruwulafiR, det vil si av «Hathulv, sønn av Hiorulv», der altså både far og sønn har navn med leddet -wulafaR (-ulv) i seg. Stavelsen hath- stammer fra indoeuropeisk *katu (= kamp) og utgjør første ledd i gælisk Caturix og norrønt Hathulv.
Et dominerende prinsipp ved germansk navngivning var skikken med at barnet fikk det ene leddet av farens (sjeldnere en annen slektnings) navn. Tacitus navngir to brødre, to høvdinger av cherusker-stammen, Inguiomerus og Segimerus, der det felles etterleddet opplagt stammer fra farens navn. Leddet segi- stammer fra indoeuropeisk *segho- (= seier), og gjenkjennes i oldindisk Saha-jah, gælisk Segovesus, og som leddet Sig- i norske navn som Sigbjørn og Sigrid. Samme alliterasjon ser vi i runesteinen fra Snoldelev, som er reist for Gunwald, sønn av Roald. (Roald tilsvarer det høytyske Hrodowald, men i norrøne språk forsvant w'en tidlig fra navnet.)
På Bornholm finner man likeså Bodilsker-runesteinene, der Økil er far til Alfkil og Thorkil, mens Isbiorn er far til Frøbiorn.
Nattas prinsesse

Nattas prinsesse er et musikkalbum med Iren Reppen, utgitt i 2000. Tekstene er skrevet av Nina Valsø.
Muskingum River kullkraftverk

Muskingum River kullkraftverk er et kullkraftverk i Washington County, delstaten Ohio i det østlig-sentrale USA. Det har en installert produksjonskapasitet på 1 400 MW, fordelt på 5 blokker / turbiner. Operatør er American Electric Power Co.
Anlegget ble bygget ut i årene 1953–1968. Brenselkilden er bitumenøst kull. Utslippene av CO2 i 2007 var totalt 7,299 mill tonn.
Distriktsforhandler

Produktleverandører

Distriktsforhandlere har som hovedoppgave å selge og levere produkter og arbeider vanligvis med produkter fra mange leverandører som vanligvis er importører eller grossister. Unntaksvis kan leveringen også omfatte bruksanbefalinger eller andre arbeidsytelser, og leveringstilbudet kan omfatte reparasjonsservice eller vedlikehold.

Verksteder

Verksteder eller mobile serviceytelser er tjenester orientert rundt teknisk service. Disse arbeider ofte med produkter som det kan medføre en del kompleksitet å betjene servicemessig. De kan derfor være spesialister på bestemte typer vedlikeholdsoppdrag. Unntaksvis kan en produktleverandør ha reparasjoner som hovedaktivitet og i tillegg levere produkter fra butikk som urmaker er eksempel på. Kombinasjonen av verksted og varelevering er lite utbredt og ikke rasjonell vanligvis.
Rugby union under Stillehavslekene 1979

Rugby union under Stillehavslekene 1979. Rugby union var en av flere sporter som var med i de sjette stillehavslekene som ble arrangert i Suva på Fiji i perioden 28. august til 8. september 1979. Det var femte gangen som rugby union var med på programmet i stillehavslekene. Det var kun en turnering for menn, åtte lag deltok.
IRIS GL

IRIS GL (Integrated Raster Imaging System Graphics Library) er en tidligere proprietær API for datagrafikk som ble utviklet av Silicon Graphics (SGI). Biblioteket ble laget for å produsere 2-D grafikk og 3-D grafikk på deres grafiske arbeidsstasjon IRIS, som kjørte operativsystemet IRIX.
SGI fjernet senere deres proprietære kode, og omarbeidet ulike systemkall, hvoretter biblioteket ble omdannet til industristandarden OpenGL.
Lagunetåken

Lagunetåken, NGC 6523, eller M8, er en stor diffus tåke (emisjonståke) i stjernebildet Skytten (Sagittarius). Den ligger på ca. 5 000 lysårs avstand fra jorden og har en diameter på ca. 130 lysår. Observasjoner av strålingen fra tåken tyder på at en intensiv stjernedannelse pågår i visse deler av den.
Lagunetåken ble oppdaget av Guillaume Le Gentil i 1747.
Munkbrogatan

Munkbrogatan er en gate i Gamla stan i Stockholm, den strekker seg fra Kornhamnstorg i syd til Munkbroleden i nord. Gaten ble anlagt på andre halvdel av 1600-tallet etter storbrannen i Stockholm 1625 som utraderte Stadsholmens vestre deler.
Munkbrogatan fikk sitt nåværende navn i 1691, det forekom også navn som Munkebrohamnsgatan (1694). Gaten ble anlagt på utfylt mark langs Riddarfjärden. Den ny reguleringsplanen for byen, som også innbefattet Stora Nygatan og Lilla Nygatan foreskrev for første gang i Stockholms historie store rektangulære bykvartaler og lange snorrette gater. Munkbrogatan ble den vestlige begrensningen av denne nye planen.
Ved gatens vestre side finnes Mälartorget og Gamla stan tunnelbanestasjon.
Toveseter

Toveseter er ei ubetjent turisthytte tilhørende DNT Drammen og Omegn (DNTD), en lokalforening av Den Norske Turistforening (DNT). Toveseter ligger i Sigdal kommune i Buskerud, på Norefjell.
Toveseter ligger ca. 970 moh.
Avro 534 Baby

Utvikling

Avro Baby var konvensjonelt bygget av bardunforsterkede spanter dekket med canvas. Det hadde to sett med like lange vinger plassert like over hverandre (unstaggered) hver med to par balanseror, sideroret var nesten sirkulært, selv om det var senere variasjoner av dette. Understellet var et en-akslet arrangement med den vanlige haleskinnen.
De første Babies hadde en væskekjølet rekkemotor, produsert av Green Engine Co. Ltd. Det utviklet  35 hk.Enkelte varianter hadde en 60 hk (45 kW) ADC Cirrus 1 eller en 80 hk (60 kW) le Rhone. 
Prototypen fløy første gang 30. april 1919 og havarerte etter to minutter på grunn av pilotfeil. Andre prototype gjennomførte en vellykket tur 31. mai 1919.

Flyet i bruk

Flyene ble brukt i distanseflyvninger tidlig på 1930-tallet av mange forskjellige piloter, men er best husket for flyvninger som ble gjennomført med Herbert Hinkler i cockpit. Den 31. mai 1920 fløy han non-stop fra Croydon til  Torino på 9 timer og 30 minutter, en tur på 1 050 km., og ble tiljublet som tidenes rekordholder. Den 24. juli vant han andreplassen i Aerial Derby på Hendon, og den 11. april 1921 satte han ny distanserekord i Australia da han fløy sin nye Baby non-stop fra Sydney til sin hjemby Bundaberg 1 280 km. og gjennomførte turen på 8 timer og 40 minutter. Hinklers Baby er bevart i Queensland Museum i Brisbane.
I juni 1922 ble en annen Baby den første som fløy mellom London og Moskva da den russiske kjøper hentet maskinen og fløy den hjem.
Antarctic Baby  (eller mesteparten av den) ledsaget Ernest Shackleton på hans siste Shackleton-Rowett ekspedisjon til Antarktis. Uheldigvis ble deres skip «Quest» forsinket på grunn av motorproblemer og var ikke istand til å hente de manglende deler som var blitt sendt til Rio de Janeiro og Avroen ble ikke brukt mot Sydpolen.
Evince

Historie

Evince begynte som en omskrivning av GPdf, som folk flest mente begynte å blir vanskelig å vedlikeholde. I løpet av kort tid overgikk Evince funksjonaliteten til GPdf. GPdf blir ikke lenger videreutviklet.

Støttede dokumentformater

Evince støtter mange forskjellige enkelside og flerside dokumentformater. Her er en liste over formatene som foreløpig er støttet:
Ventilhette

Kostnad, pris og tilgjengelighet

Ventilhetter koster lite å produsere, og er vanligvis billige i innkjøp. I forhold til prisen det koster å produsere en ventilhette, er imidlertid salgsprisen i butikker generelt høy. For mange bruksområder, innbefattet annet ventiler til sykkeldekk, er ventilhetter vanskelig tilgjengelig fordi de vanligvis ikke selges separat fra selve ventilen.

Hvordan kompensere for manglende ventilhette

Hvis ventilhetten mangler, f.eks. på et sykkeldekk, er det stor sjanse for at støv, skitt og partikler har samlet seg i ventilens åpning. Denne bør fjernes før ny luft pumpes inn i dekket, for å unngå å presse partiklene inn i ventilen og dekkslangen. En enkel og effektiv metode for å fjerne løse partikler, er å først tømme dekket helt for luft før ny luft fylles i. Da vil luften som var fylt i dekket, forhåpentligvis blåse ut mesteparten av partiklene. Dette forutsetter imidlertid at dekket ikke er punktert og helt flatt. Metoden fjerner ikke klebrig asfaltstøv og i liten grad tunge, større partikler. For å fjerne dette, kan litt vann, med såpe, f.eks. oppvasksåpe, tilsettes før ventilen utblåses innenfra. Deretter bør ventilen tørke i 10 minutter til en halv time, for at vann og såpe ikke skal komme inn i dekkslangen når ny luft til slutt pumpes inn i dekket. Eventuelt går det an å hurtigtørke, ved å blåse ned i ventilens åpning i 2-3 minutter. Slik blåsing kan gjøres med munnen, eller ved hjelp av en pumpe ved at det pumpes mens pumpens munning er ca. 5-10 millimeter fra ventilåpningen.
Ólafur Örn Bjarnason

Klubbkarriere

Bjarnason startet sin karriere i Grindavík, der han debuterte i 1995. I 1998 gikk han til den svenske klubben Malmö FF, før han i 2000 reiste tilbake til Grindavik. I 2004 gikk han videre til SK Brann, der han spilte samtlige seriekamper i 2004-sesongen. Han etablerte seg også på det det islandske landslaget. I 2006 forsvarte Bjarnasson plassen i Branns midtforsvar. Sammen med landsmannen Kristjan Örn Sigurdsson var de tippeligaens beste stopperpar og ble kalt for Örneredet.
Han returnerte til Grindavík i august 2010 som spillende manager. Med 213 offisielle kamper for Brann, er han den utenlandske spilleren med flest kamper for klubben og den spilleren med 11. fleste kamper totalt.

Internasjonal karriere

Bjarnason spilte 28 landskamper for det islandske landslaget. Han debuterte i en privatlandskamp mot Sør-Afrika som innbytter for Sverrir Sverrisson.

Trenerkarriere

24. juni 2010 returnerte han til Knattspyrnudeild UMFG og erstattet Milan Stefán Jankovic som trener.
Mons Espelid

Mons Espelid (født 22. april 1926 i Askøy, Hordaland, død 16. mars 2009) var en norsk politiker (V). Han ble innvalgt på Stortinget fra Hordaland i 1981. Han var nestleder i Venstre i 1982–1984. 
Mons Espelid var bror til Ingrid Espelid Hovig. Broren Halldor Espelid ble henrettet etter flukten fra Stalag Luft III i 1944. Sønnen Bård Espelid er varordfører i Askøy.
Espelid var ordfører i Askøy i periodene 1975–1977 og 1979–1981, og varaordfører i 1978–1979.
Cocoon – Dypets hemmelighet

Handling

For 10 000 år siden besøkte noen vennligsinnede fremmede vesener jorden og lagde en utpost der, nærmere bestemt på den sagnomsuste øya Atlantis. Atlantis synker imidlertid til bunns og de fremmede tvinges til å dra tilbake til sin hjemplanet Antarera. 20 stykker av dem må imidlertid være tilbake slik at resten får nok kraft til å reise hjem. 
Etter 10 000 år (i 1985) kommer de fremmede tilbake (i menneskelige skikkelser) for å hente de etterlatte. Disse hentes opp fra havbunnen i kokonger og oppbevares i et badebasseng som de for anledningen leier. Bassenget ligger like ved et aldershjem og noen av hjemmets gamle bruker det i smug. Etterhvert oppdager noen av de gamle de at de får ny livskraft etter å ha badet der.
Ottawan

Ottawan var en fransk discogruppe, som hadde suksess på 1980-tallet med karabiskinspirert musikk.
Gruppen ble grunnlagt i 1979 med frontfigurene Jean Patrick Baptiste og Annette, produsert av Daniel Vangarde og Jean Kluger. Sangene ble utgitt både på fransk og engelsk.
Bouakea

Utseende

En nokså liten, slank, brun trebukk. Antenner og bein er lysgule. Antennene er noe lengre enn kroppen. Pronotum er rundet, sjokoladebrunt. Dekkvingene er jevnbrede og lysbrune, med en stor, avlang grop som omfatter mesteparten av ryggen.

Utbredelse

Arten er bare kjent fra Elfenbeinskysten.
1. divisjon fotball for kvinner

1. divisjon fotball for kvinner er den nest øverste divisjonen i norsk fotball for kvinner. Fra den nasjonale seriestarten i 1987 fram til 2000 var 1. divisjon regionalt inndelt, og vinnerne fra de forskjellige puljene møttes i en eller to gruppespill om opprykk. Fra og med 2001 har 1. divisjon vært nasjonal. Mellom 1987 og 1995 gikk dette nivået under navnet 2. divisjon.
I henhold til ønske fra Sandviken ble det den 8. mars 2008 vedtatt at 1. divisjon skulle utvides fra 10 til 12 lag. Samtlige fylker vært representert i den nasjonale 1. divisjon siden 2001; Østfold var det siste fylket som ble representert, da Sarpsborg 08 rykket opp i 2010.
Den første sesongen med 12 lag i 1. divisjon ble 2009, noe som medførte at ingen av lagene i 1. divisjon rykket direkte ned etter endt 2008-sesong. Linderud-Grei og Gjøvik kom sist, og måtte ut i kvalifisering. Begge lag greide seg. Den første sesongen med 12 lag, 2009-sesongen, var dramatisk forskjellig for de to lagene; Linderud/Grei vant og rykket opp, mens Gjøvik rykket ned. 
I 2010 var de to beste lagene de samme som i 2003; Sandviken og Medkila. Alta rykket ned etter å ha blitt nummer tre året før. En konkurs i divisjonen over gjorde at bare ett lag rykket ned fra Toppserien og 1. divisjon.
2011 var det siste året med to direkte opprykk fra 1. divisjon; Vålerenga vant serien og rykket opp etter sin andre sesong i divisjonen, og Fart rykket også opp. Året etter gikk Avaldsnes gjennom serien med 20 seire av 22 mulige og poengrekord, også de på andre forsøk. Grand Bodø vant serien i 2013 etter seks år i divisjonen, mens i 2014 vant Sandviken igjen med 21 seire og 64 poeng, forbedring av Avaldsnes' rekord. Urædd ble nummer tre det året, som nyopprykket lag, men året etter vant de serien og ble det første laget fra Telemark som nådde Toppserien.
Mittelstand

Mittelstand (norsk middelstand, middelklasse) er et tysk begrep for familieeide, små og mellomstore bedrifter. Opprinnelig var det knyttet til en samfunnsklasse, også kalt borgerskapet, som målt etter inntekter, formue og yrke inntok midlere stilling i samfunnet.
I Tyskland sysselsetter Mittelstand ca. 60 % av alle ansatte, og står for nærmere 55 % av det samlede næringslivets verdiskapning i landet.

Historie

Den første kjente bruk av begrepet «Mittelstand» skriver seg fra 1695 i Schlesien i et klageskrift fra fyrstedømmene over skattebelastningen. Siden har begrepet festnet seg i skjønnlitteratur og filosofi. Mittelstand fikk et grunnlovmessig vern i Weimarforfatningen Artikkel 164.

Mittelstand i Tyskland

Begrepet Mittelstand brukes for små og mellomstore bedrifter i samfunnssektorene industri, håndverk, handel, tjenesteytelser og frie yrker (arkitekter, skatterådgivere etc.). Grensen mot storbedriftene er ikke skarp, men går et sted mellom 50 og 500 ansatte, og ved en omsetning på inntil 50 millioner euro (2018).
Det typiske for bedrifter av denne kategori i Tyskland er at de er familiebedrifter, der eiendomsretten til produksjonsmidlene og ledelsen ligger i en hånd. Institut für Mittelstandforschung (Institutt for Mittelstandforskning) i Bonn definerer Mittelstand som enhet i ledelse og eierskap.
I Tyskland tilhører mer enn 99 % av foretakene Mittelstand. Disse bedriftene står for ca. 35 % av produksjonen (2015) og sysselsetter ca. 58 % (2015)  av alle yrkesaktive. I 2015 sto Mittelstand-bedrifter for 17,1 % av Tysklands eksport. Mittelstand-bedriftene sto i 2015 for ca. 54,9 % av verdiskapningen i det samlede tyske næringslivet. Videre sto disse virksomhetene for ca. 80 % av den yrkesmessige utdannelse. Mittelstands-politikk og -støtte har en meget stor betydning i tysk politikk.
Styrken til Mittelstand-bedriftene forklares gjerne gjennom deres lokale forankring, nære kontakt med en lokal bank og med høyskoler og utdanningsinstitusjoner. De preges av en stor vilje til innovasjon. Deres utfordringer består i ny teknologi, demografiske endringer og priser på råstoff og energi.
Bundesverband mittelständische Wirtschaft (BVMW) organiserer tyske Mittelstands-bedrifter.
Gerina Piller

Karriere

Piller ble profesjonell i 2007, men kvalifiserte seg til LPGA-touren først sesongen 2011. I mellomtiden spilte hun på utviklingstouren Futures Tour, der hun ikke vant turneringer, men fikk nok topp-ti-plasseringer til å få en femteplass på pengelista i 2010, og dermed spillerett på LPGA-touren i 2011.
Ectatosia

Utseende

Små, slanke, grå- eller brunlige trebukker. Antennene er knapt så lange som kroppen. Pronotum er nærmest tønneformet, uten pigger eller tenner langs kanten eller oftere med en kort tann midt på. Dekkvingene er jevnbrede med svakt markerte "skuldre" og ender i en spiss. Beina er forholdsvis korte.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten forekommer på Sumatra, Borneo og Java.
Arbrå

Historie

Arbrå kommune ble dannet i 1863. I 1907 ble kommunen delt i to, da stasjonsbyen dannet et municipalsamhälle i forbindelse med at jernbanen ble lagt. Nabokommunen Undersvik ble i forbindelse med storkommunereformen i 1952 en del av Arbrå kommune. Ni år senere, i 1961, ble Arbrå municipalsamhälle lagt ned, og stasjonsbyen ble igjen en del av Arbrå.

Industri

Arbrå hadde lenge ulik industri, blant annet flere verksteder, en skapprodusent og Forsbro textil. Arbrå ligger i Ljusnandalen og fikk tidlig sitt eget vannkraftverk. Sporene av vannkraften er fremdeles godt synlige i de nesten tørrlagte bekkene som omgir Forsön i det sentrale Arbrå. Det finnes spor av tidlige demninger, og siden 1905, har et relativt stort vannkraftverk, Norränge kraftstasjon, ligget like nord for tettstedet. Derfra ledes vannet fra Ljusnan ned i en tunnel som har sitt utløp på sørsiden av Forsön. Fortums kundeservice har sitt hovedkvarter i Arbrå. Dette kontoret var tidligere hovedkontor for Hälsingekraft. Her arbeider i dag ca. 200 personer.

Idrettsliv

Idrettslivet i Arbrå har sterke tradisjoner, mest kjent er håndballklubben, der damelaget spiller i 2. divisjon (2009). I tillegg er det både ski- og fotballklubber. Ikke langt unna ligger hoppbakken Koldemoåsen, en av Hälsinglands første.
Höljes kraftverk

Höljes kraftverk , offisielt Klarälvens kraftverk Höljes, er en demning med et vannkraftverk i elva Klarälven i Sverige. Dette anlegget har en totalt installert effekt på 120 MW, og stod ferdig utbygd i årene 1957–1962. Anlegget er en 200 meter lang steinfyllingsdam, som regulerer Höljessjön. Vannet tas inn via en egen tilførselstunnel 50 meter nord for damkronen, og kraftverket ligger inne i fjell parallelt med dammen. Demningen mangler dermed spillvei og har kun to store sluser til å slippe gjennom vannmasser.
Höljes kraftverk er det øverste av de svenske kraftverkene i Klarälven, og ligger bare noen kilometer nedenfor grensen mot Norge og Trysil kommune. Like ovenfor riksgrensen er det derimot også et norsk kraftverk i Klarälven, nemlig Lutufallet kraftverk som eies av Eidsiva Energi. Videre nedover på svensk side er elven regulert med en mengde kraftverk nedenfor Höljes.
Hele området er vernet som naturreservat. Nedenfor demningen ligger en motorsportbane og tettstedet Höljes med Norra Finnskoga kyrka.
Kraftverket eies av det finske energiselskapet Fortum Oy.
Asiatiske vinterleker 1986

Asiatiske vinterleker 1986. De første Asialekene i vinteridrett ble arrangert i Sapporo, Hokkaidō i Japan i perioden 1. til 8. mars 1986. Det var 293 utøvere fra sju nasjoner som deltok i sju sporter. Japan ble beste nasjon med 29 gullmedaljer foran Kina med fire.